Oslo domprosti

Oslo domprosti er et tjenestedistrikt i Oslo bispedømme i Den norske kirke, som omfatter hovedsakelig menighetene i tidligere Kristiania, dvs. indre by med tillegg av Bygdøy i Oslo.

Historikk

Bragernes prosti omfattet midt på 1600-tallet Aker, Asker, Bragernes med Strømsø, Christiania, Eiker, Hurum, Kongsberg, Lier, Modum, Røyken, Sandsvær og Sigdal. Siden 1647 var soknepresten i Christiania prost i Bragernes. Han ble alt i eldre tid kalt stiftsprost, og skulle som sådan vikariere for biskopen i hans fravær. Reskr. 18.12.1739 delte Bragernes prosti slik at Eiker, Kongsberg, Modum, Sandsvær og Sigdal ble skilt ut som et eget prosti. Res, 04.05.1819 bestemte at de prostier som stiftsprostene skulle bestyre heretter skulle innskrenkes til stiftsstedene og menigheter forent med disse. Asker, Drammen (Bragernes og Strømsø), Hurum, Lier og Røyken ble derfor skilt ut som Drammen prosti, mens det gjenværende stiftsprosti fikk navnet Christiania stiftsprosti. Dette besto nå av menighetene i Aker og Christiania med Oslo. Aker ble delt i to menigheter i 1861, og ble i sin helhet tillagt det nye Asker prosti. Etter innlemmelsen av Aker i Oslo i 1947, ble de to Akermenighetene på nytt innlemmet i Oslo domprosti.

Etter oppsplitting i 1972 bestod prostiet av Domkirken, Trefoldighet, Frogner, Uranienborg, Fagerborg, Gamle Aker, Markus, Sagene, Torshov, Sofienberg, Paulus, Jakob, Grønland, Kampen, Vålerengen, Gamlebyen og Lilleborg prestegjeld, samt Oslo kretsfengsel, Krohgstøtten sykehus, Tøyen småkirkemenighet og Iladalen småkirkemenighet.

Etter nyinndeling i 1984 bestod prostiet av Domkirken, Trefoldighet, Frogner, Uranienborg, Fagerborg, Gamle Aker, Markus, Grønland, Kampen og Vålerengen/Gamlebyen prestegjeld samt Oslo kretsfengsel, Kroghstøtten sykehus og Iladalen småkirkemenighet. Kgl.res. 19.05.1922 endret prostiets navn fra Kristiania stiftsprosti til Oslo domprosti.

En rekke sogn i Domprostiet ble slått sammen i 2012, og Markus kirke ble vedtatt fristilt. Sognelisten nedenfor gjenspeiler disse endringene.

Sogn i Oslo domprosti
 Bygdøy (Bygdøy kirke)
 Fagerborg (Fagerborg kirke)
 Frogner (Frogner kirke)
 Gamlebyen og Grønland (Grønland kirke; tidligere også Gamlebyen kirke)
 Kampen (Kampen kirke)
 Sentrum og St. Hanshaugen (Gamle Aker kirke, Lovisenberg kirke, Oslo domkirke, Trefoldighetskirken; tidligere også Markus kirke)
 Uranienborg (Uranienborg kirke)
 Vålerenga (Vålerenga kirke)

Historisk sognestruktur
Tidligere var prostiene inndelt i prestegjeld over sognenivå. I Oslo (tidligere Kristiania) har det eksistert en rekke sogn som siden er blitt nedlagt og slått sammen med andre. Her er en liste over tidligere sogn og prestegjeld i Oslo Domprosti.

 Oslo Domkirke prestegjeld
 Oslo domkirkes menighet (1624- )
 Trefoldighet menighet (1858- )
 Jakobs menighet (1874–1984)
 Johannes menighet (1874–1929)
 Piperviken småkirkemenighet (1911–1959)
 Vaterland småkirkemenighet (1899–1959)
 Frogner prestegjeld
 Frogner (Opprettet 1897)
 Bygdøy
 Uranienborg prestegjeld
 Uranienborg (Opprettet 1880)
 Fagerborg prestegjeld
 Fagerborg
 Markus prestegjeld
 Markus
 Gamle Aker prestegjeld 
 Gamle Aker (Opprettet 1861)
 Grønland prestegjeld 
 Grønland (Opprettet 1861)
 Kampen prestegjeld
 Kampen (Opprettet 1880)
 Vålerengen prestegjeld
 Vålerengen
 Gamlebyen

Referanser

Eksterne lenker 
 Prostiliste hos Oslo bispedømmeråd
 Prestegjeld og sogn i Oslo

Oslo bispedømme
Prestegjeld i Oslo bispedømme